text: Lego med rekord-overskud på 3,7 milliarder
  03 marts 2011 kl. 10.09
  Lego fik i 2010 et overskud 3,7 milliarder kroner efter skat med omsætningsfremgang på 37 procent.
  2010 var endnu et godt år for LEGO Koncernen. I et globalt legetøjsmarked i svag fremgang erobrede virksomheden atter markedsandele og er nu verdens fjerdestørste legetøjsproducent. 
  Den globale markedsandel er steget fra 4,8 procent ved udgangen af 2009 til cirka 5,9 procent ved udgangen af 2010.
  Det fremgår af virksomhedens årsregnskab, der blev offentliggjort i torsdag formiddag.
  - Resultatet er særdeles tilfredsstillende og skyldes blandt andet høj vækst i markeder som USA, Storbritannien, Rusland og Østeuropa, der alle er udpeget som vækstmarkeder for virksomheden, siger Jørgen Vig Knudstorp, administrerende direktør i LEGO Koncernen.
  
  Nøgletallene i regnskabet
  Nøgletallene i regnskabet understreger, at den høje vækst fra 2009 fortsatte med uformindsket styrke i 2010.
  Årets resultat før skat steg til 4.889 mio. mod 2.887 mio. kr. i 2009.
  Årets resultat steg til DKK 3.718 mio. mod DKK 2.204 mio. i 2009.
  Koncernens egenkapital steg til 5.473 mio. kr. ved udgangen af 2010 mod 3.291 mio. kr. ved udgangen af 2010.
  Omsætningen steg 37,3 procent til 16.014 mio. mod 11.661 mio. kr. i 2009.
  